Heinz Stefan Herzka

Dr **Heinz Stefan Herzka** (* 1. Februar 1935 z Wien; † 14. Februar 2021) isch e Schwyzer Chinderdokter, Chinderpsichiater un Brofässer an dr Universitet Züri gsii.

## Lääbe
Dr Herzka isch anne 1935 as Suhn vu dr Psichologi Dr. Else Freistadt Herzka († 1953) un em Buechhalter Hans Herzka z Wien uf d Wält chuu. Anne 1938 isch d Familie in d Schwyz emigriert, wu dr Herzka z Amden, z Gämf un z Züri ufgwagse isch. Vu 1954 bis 1961 het er z Züri un z Basel Medizin studiert. Sy Studium het er 1961 mit em medizinische Staatsexame un ere Dissertation abgschlosse. Anne 1960 het dr Herzka d Irène Langsam ghyrote, us däre Ee het er drei Chinder ghaa. No dr Drännig 1979 het er 2000 d Verena Nil ghyrote. In syre medizinische Laufbahn isch er 1962 bis 1967 Assischtänzdokter z Leiden (NL) un z Sheffield (GB) gsii un het e Uusbildig zum Chinderdokter FMH (1965), Chinder- un Jugedpsichiater un Psichotherapeut z Aarau un z Züri gmacht. Anne 1968 isch er Oberdokter vvu dr psichiatrische Universitetspoliklinik fir Chinder un Jugedligi z Züri wore. 1969 het dr Herzka as Privatdozänt fir Chinder- un Jugedpsichiatry an dr medizinische Fakultet vu dr Universitet Züri zum Thema Psichopathology vum Chinds- un Jugedalter habilitiert. Vu 1971 bis 1985 isch er laitende Dokter vu dr Zwyg- un Regionalstelle vum Chinder- un Jugedpsichiatrisch Dienscht vum Kanton Züri gsii. Ab 1975 het er e nei grindeti Dagesklinik glaitet, wun er ab 1974 blant un ufböue het, 1998 isch er as laitende Dokter zrugdrätte. Ab syre Emeritierig 2001 isch dr Herzka Supervisor fir Chinderpsichotherapy z Züri gsii un het an verschidene Fachhochschuele glehrt.

Ab 1980 isch dr Herzka all Johr uf Raise dur d Wält im Zämehang mit em aigene Projekt "Schalmeie vu dr Wält" gange. S Baar Herzka Nil het mit dr Schänkig vu ire Sammlig vu Musikinschtrumänt un Kulturobjäkt s Museum *MúSIC musée des instruments et des cultures du monde* im franzesische Céret grindet, di international grescht Sammlig vu dradizionälle Schalmeiinschtrumänter. 

Dr Vorloss vum Herzka het er anne 2007 sälber zum Archiv fir Zytgschicht brocht, mit Foto, Familiefilm un Lehrmaterialie. E Großdail vum Bstand gojht um sy Effetligkaitsarbet: Publikazione, Bydreg in Biecher un Radio- un Färnsehsändige. Dr Nooloss vu vu syne Eltere Else un Hans Freistadt-Herzka isch au im Archiv fir Zytgschicht. 
Dr Herzka isch im Februar 2021 im Alter vu 86 Johr gstorbe. 

## Uusgläseni Schrifte
* *Das Kind im geistigen Klima.* Francke, Bern 1968.
* *Spielsachen; Auswahl und Bedeutung für das gesunde und das behinderte Kind.* 3. Auflage. Schwabe, Basel 1974.
* *Gesicht und Sprache des Säuglings.* Schwabe, Basel 1979.
* *Konflikte im Alltag.* Schwabe, Basel 1983.
* *Das Kind von der Geburt bis zur Schule. Bilderatlas und Texte zur Entwicklung des Kindes.* 6. Auflage. Schwabe, Basel 1984, ISBN 3-7965-0685-2.
* *Schalmeien der Welt. Volksoboen und Volksklarinetten – Verbreitung und Geschichte der Musikinstrumente mit dem magischen Klang.* Schwabe, Basel 2003, ISBN 3-7965-1969-5.
* *Kinderverträglich denken und handeln.* Schwabe, Basel 2005, ISBN 3-7965-2127-4.
* *Unterwegs im Zwischen. Emigrantenkind, Kinderpsychiater, Schalmeiensucher. Eine Autobiographie.* Huber, Frauenfeld/ Stuttgart/ Wien 2007, ISBN 978-3-7193-1442-2.

Zäme mit andere Autor*ne:
* Heinz Stefan Herzka, Martin Fulda, Wolf Reukauf, Anne-Lise Weiss: *Kinderpsychiatrische Krankheitsbilder.* Schwabe, Basel/ Stuttgart 1978, ISBN 3-7965-0686-0.
* Heinz Stefan Herzka, Wolf Reukauf: *Kinderpsychopathologie. Ein Lehrgang.* Schwabe, Basel/ Stuttgart 1981. (2., ergänzte Auflage. 1986, ISBN 3-7965-0846-4.)
* Heinz Stefan Herzka, Wolf Reukauf, Hanna Wintsch (Hrsg.): *Dialogik in Psychologie und Medizin*. 1999, ISBN 3-7965-1051-5

## Weblink
* Websyte vum Heinz Stefan Herzka
* 
* Nooloss bim Archiv fir Zytgschicht (PDF)
* "MúSIC musée des instruments et des cultures du monde"

## Fueßnote